ওয়েব ডেস্ক: পুজোর আগেই তৃণমূল ছাড়ার কথা ঘোষণা করেছিলেন তিনি। কয়েক ঘণ্টার মধ্যেই দল সাসপেন্ড করেছে মুকুল রায়কে। বিসর্জনের বাদ্যি বাজার পরই তাই ফের সরগরম জল্পনার বাজার। আগামী সপ্তাহে ঠিক কী করতে চলেছেন মুকুল? তাঁর নিজের দল জাতীয়তাবাদী তৃণমূল কংগ্রেসেরই থাকবেন নাকি বিজেপিতে যোগ দেবেন।  মুকুল রায়ের দল জাতীয়তাবাদী তৃণমূল কংগ্রেসকে সমর্থন দিতে পারে বিজেপি। সারদা ও নারদার কেলেঙ্কারির দাগ তাঁর গায়ে। ফলে মুকুলকে সরাসরি দলে না নিয়ে ঘুরিয়ে সমর্থন দিতে পারে বিজেপি। সাপও মরল আবার লাঠিও ভাঙল না।  মুকুল রায়ের মাথায় এখন ঠিক কী চলছে? কোন পথে যাবেন তিনি?  ফোনে ২৪ ঘণ্টা ডট কম-কে বিজেপির রাজ্যসভাপতি দিলীপ ঘোষের প্রতিক্রিয়া, ''উনি এখন সিদ্ধান্ত নিন, কী করবেন? আগে প্রস্তাব পাঠান। তারপর ভেবে দেখা হবে।'' মুকুলের সাংবাদিক বৈঠকের পর দিলীপবাবু জানিয়েছিলেন,”মুকুল রায়ের সঙ্গে শীর্ষ নেতৃত্বের কথা হয়েছে বলে শুনেছি। তবে এখনও দিল্লি থেকে কোনও নির্দেশ আসেনি। ভাবনাচিন্তার স্তরে রয়েছে।” ফলে বিজেপি এনিয়ে এথন মুখ খুলছে না। দিল্লি বিজেপি সূত্রে খবর, মুকুলকে নিয়ে শীর্ষ নেতৃত্ব এখনও সিদ্ধান্ত নিতে পারেননি। দু'তরফেই দর কষাকষি চলছে। সূত্রের খবর, মুকুল রায় ঘনিষ্ঠমহলে জানিয়েছেন, একাদশীতে দিল্লি যাচ্ছেন তিনি। বিজেপি নেতাদের সঙ্গে আলোচনার পরই চূড়ান্ত সিদ্ধান্ত নেবেন।